钦定古今图书集成/历象汇编/庶征典/第134卷 > 《中书门下贺滑州黄河清表》权德舆
## 钦定古今图书集成/历象汇编/庶征典/第134卷 > 《中书门下贺滑州黄河清表》权德舆

臣某等言：今日内侍朱希颜奉宣进止，示臣郑滑观
察使姚南仲所奏，今月一日至六日，白马县界三十
里黄河清者。伏以导自积石，出于昆仑，乃建灵源之
封，特视上公之礼，克符昌运，必降殊祥。伏惟陛下圣
泽感通，休征叠委，惟此浊质，化为清澜。国典所书，是
称太瑞。《诗》曰：“俟河之清，人寿几何？”叹其不可得而见
也。今则白马之津，三十里所，澄澈如练，沦漪成文。一
邦幼艾，共观嘉应，乃寓经界，式彰永宁。昔秦号水德，
徒推厌胜；汉纪河平，苟安决溢。神功幽赞，独表清时，
足以荐之宗庙，书之史册。臣等忝登枢近，获奉休明，
无任欢忭踊跃之至，谨奉表陈贺以闻。臣某等诚欢
诚忭顿首谨言。